
Sporočilo za javnost

UMETNOST V ČASU KORONAKRIZE NA GORIŠKEM

19. november–30. december 2021 
V sodelovanju z Mestno galerijo Nova Gorica.

Razstavljajo: Salvatore Calì, Tea Curk Sorta, Društvo Kumšt, Jana Humar, Boštjan Kavčič, Anja Kranjc, Ana Maraž, Vanja Mervič, Andrej Perko, Ivan Skubin, Tamara Stibilj, Tina Volarič, Simon Vovk in Tomaž Zarifa.

Vljudno vabljeni k ogledu skupinske razstave v Pilonovi galeriji Ajdovščina.
Slavnostnega odprtja razstave zaradi aktualnih epidemičnih razmer ne bo.
Razstava bo v Pilonovi galeriji Ajdovščina na ogled od 19. novembra do 30. decembra 2021, v Mestni galeriji Nova Gorica pa od 7. do 28. januarja 2022.

[bookmark: _GoBack]Pilonova galerija Ajdovščina in Mestna galerija Nova Gorica sta v letu 2020 objavili poziv za sodelovanje pri projektu Umetnost v času koronakrize na Goriškem, namenjeno umetnicam in umetnikom, ki živijo v Goriški regiji in ki izvirajo iz imenovanega območja, ter aktivno ustvarjajo na različnih področjih vizualne in intermedijske umetnosti. V skladu s pozivom so umetniki sodelovali z deli, ki so nastajala od 12. marca 2020 dalje, ko je bila v Sloveniji razglašena epidemija koronavirusa. Poziv je bil odprt do 1. septembra 2020.
Zanimalo nas je, kako se odziva aktualna umetnost na družbeno stanje zaradi epidemiološke krize ter na dejstva, kjer še najbolj izstopata prav strah in negotovost. 
Tematika umetniških del nedvoumno priča o tem, kako je stanje, ko smo se primorani odpovedati temeljni potrebi človeštva, fizičnim stikom, močno zarezalo v delovanje družbe nasploh, in kako le ta poskuša ohranjati izjemno pomembno aktivno povezanost in solidarnost v družbi. 
Sodelujoči so se na poziv lahko odzvali z do petimi deli po lastni presoji, pri čemer se jih v likovni zvrsti ni omejevalo, omejitev je bila tematska in časovno vezana na obdobje, ko je Slovenija prvič na področju celotne države razglasila epidemijo. 
V letu 2021 sta selektorici Pavla Jarc (direktorica Mestne galerije Nova Gorica) in Tina Ponebšek (direktorica Pilonove galerije Ajdovščina), izmed triindvajsetih prijavljenih, izbrali štirinajst ustvarjalk in ustvarjalcev s področja slikarstva, kiparstva, ilustracije in fotografije.
Ob razstavah v Pilonovi galeriji in v Mestni galeriji Nova Gorica bo izšel skupen katalog v slovenskem in angleškem jeziku, s predstavitvami umetnic in umetnikov ter njihovih del.

Ob razstavi spremljevalnih dogodkov v živo ne bomo organizirali, ker želimo pripomoči k čimprejšnji ustavitvi epidemije z zmanjševanjem fizičnih stikov. Bo pa razstava v Pilonovi galeriji, v skladu v veljavnimi odloki Vlade RS, na ogled individualnim obiskovalcem do četrtka, 30. decembra 2021, od 7. do 28. januarja 2022 pa v Mestni galeriji Nova Gorica.

Dela umetnic in umetnikov bomo redno predstavljali na spletni strani in družabnih omrežjih.


Info:
Pilonova galerija Ajdovščina
Prešernova ulica 3, 5270 Ajdovščina
+386 5 368 91 77, pilonova.galerija@siol.net, www.venopilon.com

Odpiralni čas:
torek – petek, od 9. do 18. ure; sobota, nedelja, od 15. do 18. ure; 24. in 31. 12., od 9. do 12. ure; 
ponedeljki, prazniki: zaprto

